সভায় সিপিএম নেতা তন্ময় ভট্টাচার্য বলেন, 'ভাঙড় আজ লড়াইয়ের প্রতীক, সংগ্রামের প্রতীক৷ আমাদের এ লড়াই জারি রাখতে হবে৷ যাঁরা মা মাটি মানুষের কথা বলেন, তাঁদের কাছে মা মানে ধর্ষণ, মাটি মানে হরণ আর মানুষ মানে ছিনিমিনি খেলা৷' ক্ষিতি গোস্বামী বলেন, 'ভাঙড়ের আন্দোলন এখন জেলা ও রাজ্যের সীমানা ছাড়িয়ে জাতীয় স্তরে ছড়িয়ে পড়েছে৷' বেশ কিছু সংগীত পরিবেশন করেন যাদবপুর বিশ্ববিদ্যালয়ের পড়ুয়ারা৷ কবিতা পাঠ করেন মন্দাক্রান্তা সেন৷ কমিটির মুখপাত্র অলীক চক্রবর্তী বলেন, 'জনবহুল এলাকা থেকে পাওয়ার গ্রিড হঠানোর দাবি থেকে আমরা সরছি না৷ আমরা শেষ রক্তবিন্দু দিয়ে লড়াই করে এই এলাকা থেকে পাওয়ার গ্রিডের সাব স্টেশন সরাব৷' ভাঙড় ২ ব্লকের তৃণমূলের কার্যনির্বাহী সভাপতি আব্দুর রহিম বলেন, 'মানুষ যাদের বয়কট করেছেন সেই সমস্ত সিপিএম নেতার কথায় ওঁরা লাফালাফি করছেন৷ মাওবাদীরা যাই বলুক না কেন পঞ্চায়েত ভোটের আগেই ভাঙড়ে পাওয়ার গ্রিড চালু হয়ে যাবে৷'